РЕШЕНИЕ 2014/161/EC НА СЪВЕТА
от 11 март 2014 година
за изменение на Решение 2009/831/ЕО по отношение на срока на неговото прилагане
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 349 от него,
като взе предвид предложението на Европейската комисия,
след предаване на проекта за законодателен акт на националните парламенти,
като взе предвид становището на Европейския парламент (1),
в съответствие със специална законодателна процедура,
като има предвид, че:
(1)
С Решение 2009/831/ЕО на Съвета (2) на Португалия се разрешава да прилага до 31 декември 2013 г. намалени акцизни ставки за местно произвеждани и консумирани ром и ликьори в най-отдалечения регион Мадейра и за местно произвеждани и консумирани ликьори и спиртни напитки (eaux-de-vie) в най-отдалечения регион Азорски острови. В член 2 от посоченото решение тази дерогация е ограничена за конкретни продукти. Съгласно посоченото решение за тези продукти Португалия може да прилага по-ниска акцизна ставка от нормалната ставка за алкохол, определена в член 3 от Директива 92/84/ЕИО на Съвета (3), и по-ниска ставка от минималната акцизна ставка за алкохол, определена в Директива 92/84/ЕИО, която не може да бъде по-ниска с повече от 75 % от стандартната национална акцизна ставка за алкохол.
(2)
Прилагането на по-ниска ставка представлява диференцирано данъчно облагане, което е в полза на местното производство на някои продукти. Това представлява държавна помощ, която изисква одобрението на Комисията.
(3)
Комисията потвърждава, че разрешението за прилагане на намалена акцизна ставка следва да бъде удължено, за да се компенсира неблагоприятното положение от гледна точка на конкуренцията, в което се намират дестилираните алкохолни напитки, произвеждани на остров Мадейра и на Азорските острови, в резултат на по-високите производствени и маркетингови разходи, произтичащи от специфичното структурно, социално и икономическо състояние на тези два най-отдалечени региона, което се утежнява от наложените им специални ограничения, посочени в член 349 от Договора за функционирането на Европейския съюз (ДФЕС) и вече използвани като основание за дерогацията съгласно Решение 2009/831/ЕО.
(4)
Тъй като специфичното структурно, социално и икономическо състояние на тези най-отдалечени региона все още е налице, е необходимо срокът за прилагане на Решение 2009/831/ЕО да бъде допълнително удължен.
(5)
На 28 юни 2013 г. Комисията прие Насоки за регионалната помощ за периода 2014-2020 г., в които се определя как от 2014 до 2020 г. държавите-членки могат да предоставят помощ на предприятия в подкрепа на развитието на необлагодетелстваните региони в Европа. Тези насоки, които ще влязат в сила на 1 юли 2014 г., са част от една по-широка стратегия за модернизиране на контрола върху държавната помощ, насочена към стимулиране на растежа в рамките на единния пазар, като се насърчават по-ефективни мерки за помощ и контролът от страна на Комисията се насочва към случаите, които оказват най-голямо въздействие върху конкуренцията.
(6)
Решение 2009/831/ЕО беше приложимо до 31 декември 2013 г. Поради това е уместно срокът за прилагане на Решение 2009/831/ЕО да бъде удължен с шест месеца, така че крайният срок за неговото прилагане да съвпадне с датата на влизане в сила на Насоките за регионалната помощ за периода 2014-2020 г.
(7)
Следва обаче да се гарантира, че Португалия може да прилага без прекъсване въпросните намаления от датата, на която изтича срокът на действие на предоставеното с Решение 2009/831/ЕО аналогично разрешение. Следователно има основание поисканото ново разрешение да бъде предоставено, считано от 1 януари 2014 г.
(8)
Решение 2009/831/ЕО следва да бъде съответно изменено,
ПРИЕ НАСТОЯЩОТО РЕШЕНИЕ:
Член 1
В член 5 от Решение 2009/831/ЕО датата „31 декември 2013 г.“ се заменя с датата „30 юни 2014 г.“
Член 2
Настоящото решение влиза в сила в деня на приемането му.
To се прилага от 1 януари 2014 г.
Член 3
Адресат на настоящото решение е Португалската република.
Съставено в Брюксел на 11 март 2014 година.